Nariadenie Komisie (ES) č. 1318/95
z 9. júna 1995,
ktorým sa mení a dopĺňa nariadenie (ES) č. 2883/94 ustanovujúce bilanciu prognózovaných dodávok poľnohospodárskych výrobkov na Kanárske ostrovy, na ktoré sa vzťahujú osobitné opatrenia ustanovené v článkoch 2, 3, 4 a 5 nariadenia Rady (EHS) č. 1601/92
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1601/92 z 15. júna 1992, ktoré sa týka osobitných opatrení pre Kanárske ostrovy vzhľadom na určité poľnohospodárske výrobky [1], naposledy zmenené a doplnené Aktom o pristúpení Rakúska, Fínska a Švédska a nariadením (ES) č. 3290/94 [2], najmä na jeho článok 3 odsek 4,
keďže nariadenie Komisie (ES) č. 2790/94 [3], zmenené a doplnené nariadením (ES) č. 2883/94 [4], stanovuje podrobné pravidlá uplatňovania osobitných opatrení pre zásobovanie Kanárskych ostrovov určitými poľnohospodárskymi výrobkami;
keďže nariadenie (ES) č. 2883/94, naposledy zmenené a doplnené nariadením (ES) č. 1113/95 [5], ustanovuje bilanciu dodávok mliečnych výrobkov na Kanárske ostrovy; keďže v prípade potreby je možné túto bilanciu korigovať na základe požiadaviek tohto regiónu tým, že sa v priebehu roka upravia jednotlivé množstvá pri zachovaní stanovenej úhrnnej hodnoty; keďže na uspokojenie potreby mliečnych výrobkov, najmä syra, hovädzieho a teľacieho mäsa a bravčového mäsa na Kanárskych ostrovoch musia sa upraviť množstvá určené v bilanciách prognózovaných dodávok týchto výrobkov; keďže následne by sa mali zmeniť a doplniť príslušné prílohy k nariadeniu (ES) č. 2883/94;
keďže opatrenia stanovené v tomto nariadení sú v súlade so stanoviskom príslušných riadiacich výborov,
PRIJALA TOTO NARIADENIE:
Článok 1
Prílohy I, II a IV k nariadeniu (ES) č. 2883/94 sa nahrádzajú prílohou k tomuto nariadeniu.
Článok 2
Toto nariadenie nadobúda účinnosť v deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 9. júna 1995